ΓΡΑΠΤΗ ΕΡΩΤΗΣΗ E-0089/98 υποβολή: Carlos Robles Piquer (PPE) προς την Επιτροπή (30 Iανουαρίου 1998)

Θέμα: Λύσεις εναλλακτικές της οδικής μεταφοράς ισπανικών οπωροκηπευτικών

Η απειλή και μόνον αποκλεισμού των γαλλικών αυτοκινητοδρόμων, λόγω των απεργιών του τομέα των μεταφορών στη Γαλλία, έχει ως αποτέλεσμα πτώση έως 50% της τιμής ορισμένων ισπανικών οπωροκηπευτικών, πράγμα που αποτελεί μια πραγματική «γκιλοτίνα» για τα εν λόγω ευαίσθητα ισπανικά προϊόντα.

Καθίσταται, συνεπώς, αναγκαία η αναζήτηση μιας μόνιμης λύσης, εναλλακτικής της οδικής μεταφοράς ούτως ώστε να αποφευχθούν οι καταστροφικές συνέπειες που συνεπάγονται οι απεργιακές απειλές και ενέργειες για τον προειρημένο ισπανικό γεωργικό τομέα, καθώς και για τα ανάλογα προϊόντα άλλων κρατών μελών.

Μπορεί η Επιτροπή να μας πληροφορήσει εάν είναι διατεθειμένη να βοηθήσει για τη δημιουργία ενός μόνιμου εναλλακτικού μηχανισμού μεταφοράς των ισπανικών οπωροκηπευτικών προς το κέντρο και το βορρά της Ευρωπαϊκής Ένωσης, σε περιόδους απεργειών στον τομέα των μεταφορών στη Γαλλία, όπως ενδεχομένως η μεταφορά με τη χρησιμοποίηση πλοίων εξοπλισμένων με σύστημα «ROLL ON», για τα φορτηγά οχήματα;

Απάντηση του κ. Kinnock εξ ονόματος της Επιτροπής (17 Απριλίου 1998)

Η Επιτροπή γνωρίζει τις σοβαρές δυσχέρειες που αντιμετώπισαν οι ισπανοί εξαγωγείς κατά τη διάρκεια ορισμένων προστριβών στη βιομηχανία στη Γαλλία. Μολονότι η Κοινότητα δεν είναι σε θέση από οικονομική ή νομική άποψη να υποστηρίξει την ανάπτυξη εναλλακτικών συστημάτων μεταφορών ως αντιστάθμισμα στις απεργίες, η κοινή πολιτική μεταφορών απόσκοπεί στην ευρύτερη ανάπτυξη ενός ευρωπαϊκού διατροπικού συστήματος μεταφορών που θα παρέχει πάντοτε δυνατότητες επιλογής στους αποστολείς και τους παραγωγούς. Στην περίπτωση των εμπορευματικών μεταφορών, ένα τέτοιο σύστημα θα περιλαμβάνει οδικές, σιδηροδρομικές, συνδυασμένες, εσωτερικές πλωτές και θαλάσσιες μεταφορές.

Στηριζόμενη στην ενιαία αγορά, η Επιτροπή ακολουθεί μια πολιτική με την οποία προωθούνται τρόποι μεταφοράς που παρέχουν βιώσιμη εναλλακτική λύση στις οδικές μεταφορές. Για την Ιβηρική Χερσόννησο, η Επιτροπή εξετάζει άλλους τρόπους μεταφοράς, όπως την ακτοπλοΐα και τις συνδυασμένες μεταφορές πιο συγκεκριμένα. Στην πρόσφατη πρότασή ((COM (97) 681 τελικό. )) απόφασης του Ευρωπαϊκού Κοινοβουλίου και του Συμβουλίου για την τροποποίηση της απόφασης αριθ. 1692/96/ΕΚ ((ΕΕ L 228, 09.09.1996. )) σχετικά με τους θαλάσσιους λιμένες, τους λιμένες εσωτερικής ναυσιπλοΐας και τους διατροπικούς τερματικούς σταθμούς, η Επιτροπή πρότεινε τροποποίηση για να περιληφθεί ένα νέο έργο προτεραιότητας για την «πολυτροπική σύνδεση της Πορτογαλίας και της Ισπανίας με την υπόλοιπη Ευρώπη». Η Επιτροπή υποστήριξε επίσης, με τη δράση πειραματικής εφαρμογής του προγράμματος συνδυασμένων μεταφορών (PACT), την έναρξη καινοτόμων δρομολογίων συνδυασμένων μεταφορών μεταξύ Ισπανίας και της υπόλοιπης Ευρώπης, η οποία περιλαμβάνει χρηματοδότηση των επενδύσεων για το Irun και το Hendaye και τις διατροπικές εξέδρες του Port Bou. Επίσης με το πρόγραμμα PACT χρηματοδοτείται μια μελέτη σκοπιμότητας για τον προσδιορισμό ενός διατροπικού δικτύου λιμένων στην Ισπανία, τη Γαλλία, την Πορτογαλία και το Ηνωμένο Βασίλειο. Τέλος, σύντομα θα δημιουργηθεί ένα σιδηροδρομικός διάδρομος εμπορευματικών μεταφορών μεταξύ Βορείου Ισπανίας και του υπάρχοντος γαλλικού σιδηροδρομικού διαδρόμου εμπορευματικών μεταφορών για να διευκολυνθεί η εκτέλεση νέων διεθνών σιδηροδρομικών δρομολογίων.